KOMISIJAS ZIŅOJUMS EIROPAS PARLAMENTAM UN PADOMEI Gada ziņojums par rezultātiem, ko sasnieguši Kopīgās tehnoloģiju iniciatīvas kopuzņēmumi 2009. gadā /* COM/2011/0557 galīgā redakcija */





KOMISIJAS ZIŅOJUMS EIROPAS PARLAMENTAM UN PADOMEI Gada ziņojums par rezultātiem, ko sasnieguši Kopīgās tehnoloģiju iniciatīvas kopuzņēmumi 2009. gadā 1. IEVADS Šis gada ziņojums par rezultātiem, ko sasnieguši Kopīgās tehnoloģiju iniciatīvas kopuzņēmumi (turpmāk — KTI kopuzņēmumi), ir sagatavots atbilstīgi 11. panta 1. punktam katrā attiecīgajā Padomes regulā par konkrēto KTI kopuzņēmumu[1] izveidi, kurā ir teikts, ka: „Komisija iesniedz Eiropas Parlamentam un Padomei gada ziņojumu par kopuzņēmuma [KTI nosaukums] sasniegtajiem rezultātiem. Ziņojumā ir sīka informācija par īstenošanu, tostarp iesniegto priekšlikumu skaits, finansēšanai atlasīto priekšlikumu skaits, dalībnieku veids, tostarp MVU, kā arī [valstu statistikas dati].” Ciktāl ir runa par „ Clean Sky ” , Padomes Regulas (EK) Nr. 71/2008[2] 11. panta 1. punktā ir noteikts arī, ka: „Jo īpaši gada ziņojumā pēc vajadzības iekļaus tehnoloģiju novērtētāja izvērtējuma rezultātus, kas minēti statūtu 8. panta 1. punktā. ” Šis dokuments ir otrais ziņojums par šo KTI kopuzņēmumu sasniegtajiem rezultātiem. Tam pievienots Komisijas dienestu darba dokuments, kurā galvenokārt iekļauti statistikas dati par KTI kopuzņēmumu pētniecības darbībām 2009. gadā. 2. REZULTĀTI, KAS SASNIEGTI 2009. GADĀ 2.1. PRIEKŠDARBI Lai izveidotu KTI kopuzņēmumus, 2009. gadā tika veikti papildu priekšdarbi, jo īpaši turpmākajos aspektos: KTI kopuzņēmumu finanšu noteikumi, prasības attiecībā uz grāmatvedības sistēmu, personāla komplektācijas plāni, amatpersonu nolikuma īstenošanas noteikumi, personāla atlases procedūras un — jo sevišķi — četru izpilddirektoru iecelšana, kopuzņēmuma piešķīruma līgumu paraugs, paraugs vispārējam finanšu nolīgumam starp Komisiju un kopuzņēmumiem, dokumentācija uzaicinājumiem iesniegt priekšlikumus, kopuzņēmumu iekšējās kontroles sistēma un mītnes nolīgums ar Beļģijas iestādēm. KTI kopuzņēmumi atradās COVE ēkā Briselē. 2009. gada rudenī NZI (novatorisku zāļu iniciatīva), „ Clean Sky ” un ARTEMIS ieguva darbspēju, kas nepieciešama to budžeta izpildei, jeb tā saukto „autonomiju”. Tagad šie KTI kopuzņēmumi darbojas bez Komisijas tiešas iesaistīšanās to ikdienas darbā. 2.2. PĒTNIECĪBAS FINANSĒŠANA 2009. gadā visi kopuzņēmumi izsludināja priekšlikumu uzaicinājumus. ARTEMIS savu otro priekšlikumu uzaicinājumu publicēja 2009. gada 5. martā, savukārt ENIAC — 2009. gada 19. martā. „ Clean Sky ” uzaicinājumus uz partnerību publicēja 2009. gada 15. jūnijā un 2009. gada 25. novembrī. Kopuzņēmums „Kurināmā elementi un ūdeņradis” savu otro priekšlikumu uzaicinājumu publicēja 2009. gada 2. jūlijā. Visbeidzot, NZI savu otro priekšlikumu uzaicinājumu publicēja 2009. gada 27. novembrī. Sīkāka informācija par šiem uzaicinājumiem iesniegt priekšlikumus ir sniegta komisijas dienestu darba dokumentā, kas pievienots šim gada ziņojumam. 2.3. TEHNOLOĢIJU NOVĒRTĒTĀJA IZVĒRTĒJUMA REZULTĀTI, KAS MINĒTI „ CLEAN SKY ” STATŪTU 8. PANTA 1. PUNKTĀ 2009. gadā tehnoloģiju novērtētāja izvērtējuma rezultāti netika sagatavoti, jo šā rīka dažādo komponentu integrācija vēl nebija pabeigta. Lai konkretizētu kopuzņēmuma „ Clean Sky ” mērķus vides jomā, 2010. gadā ir paredzēts apzināt pašreizējās paaudzes gaisa kuģu ietekmi uz vidi, tādējādi veidojot atsauces kritērijus turpmākiem salīdzinājumiem. 3. IZREDZES SAISTĪBĀ AR DARBĪBĀM 2010. GADĀ UN PĒC TAM 2010. gadā KPI kopuzņēmumi saglabāja savu svarīgo nozīmi Eiropas pētniecības kopainas veidošanā un rūpniecisko pētījumu integrācijā to attiecīgajās jomās. 2010. gadā Komisija piešķīra autonomiju atlikušajiem diviem KPI kopuzņēmumiem, respektīvi, ENIAC un kopuzņēmumam „Kurināmā elementi un ūdeņradis”. Tādējādi tika izbeigta jebkāda Komisijas iesaistīšanās KTI kopuzņēmumu sagatavošanās fāzē, aizsāktā atbilstīgi Septītajai pētniecības, tehnoloģiju izstrādes un demonstrējumu pasākumu pamatprogrammai. 2010. gadā Komisija sāka procedūru pirmajam KTI kopuzņēmumu starpposma novērtējumam atbilstoši 11. panta 2. punktam Padomes regulā par katra attiecīgā KTI kopuzņēmuma izveidi. Šajos starpposma novērtējumos, kurus ar neatkarīgu ekspertu palīdzību veica Komisija, uzmanība tika veltīta ar kvalitāti un efektivitāti saistītiem jautājumiem, kā arī panākumiem izvirzīto mērķu izpildē. Šo starpposmu novērtējumu rezultātā izdarītos secinājumus pēc tam paziņos Parlamentam un Padomei, tiem pievienojot Komisijas apsvērumus un — attiecīga gadījumā — pasākumus KTI kopuzņēmumu regulējuma grozīšanai. 4. PAPILDU INFORMĀCIJA Papildu informācija pieejama adresē http://cordis.europa.eu/fp7/jtis/home_en.html, kas nodrošina centralizētu piekļuves punktu visām KTI kopuzņēmumu tīmekļa vietnēm. [1] Piecas KTI ir šādas: Novatorisku zāļu iniciatīva (ar ko atbalsta jaunu zināšanu, rīku un metožu izstrādi jaunām zālēm; Padomes Regula (EK) Nr. 73/2008, http://imi.europa.eu); „ Clean Sky ” (nolūkā palielināt Eiropas aeronautikas nozares konkurētspēju, vienlaikus mazinot emisijas un trokšņa piesārņojumu, Padomes Regula (EK) Nr. 71/2008, http://www.cleansky.eu); „Kurināmā elementi un ūdeņradis” (paātrināt ūdeņraža piegādes un kurināmā elementu tehnoloģiju izstrādi un ieviešanu, Padomes Regula (EK) Nr. 521/2008, http://www.fch-ju.eu); ARTEMIS (kas pievēršas iegultajām datorsistēmām, Padomes Regula (EK) Nr. 74/2008, http://www.artemis-ju.eu); ENIAC (kas orientēta uz nākamās paaudzes nanoelektronikas komponentiem nepieciešamo ļoti augstas pakāpes miniaturizāciju, Padomes Regula (EK) Nr. 72/2008, www.eniac.eu). [2] OV L 30, 4. 2.2008., 1.–20. lpp. ar kļūdas labojumu OV L 220, 15.8.2008., 35. lpp.